Video: Polisieman in hof oor aanrandingWAARSKUWING: Die video bevat tonele van erge aanranding en kan sensitiewe kykers ontstel. Foto: Youtube News24 berig dat die Onafhanklike Klagtedirektoraat bevestig het dat hulle ŉ saak van polisiebrutaliteit ondersoek. Die Sowetan het eerste verlede jaar oor die voorval berig maar die beeldmateriaal is eers onlangs op Youtube geplaas. Die video wys hoe die polisieman die 19-jarige man skop, slaan en rondruk voor hy hom in die vangwa laai. Die Sowetan berig die slagoffer is Norman Mokau. Die voorval het glo op 24 November verlede jaar plaasgevind buite ŉ kroeg. Mokau sê hy het saam met ŉ paar vriende snoeker gespeel toe hy per ongeluk ŉ venster gebreek en sy hand gesny het. Dit het glo erg gebloei en is met verbande toegedraai. Mokau sê die volgende oomblik het die polisieman hom gegryp en begin aanrand. Hy het ŉ klag van aanranding teen die polisiebeampte aanhangig gemaak. Volgens berigte het die polisiebeampte na die voorval vir ŉ ruk as waarnemende stasiebevelvoerder van die Vaalwater-polisiestasie gedien. Limpopo se polisiewoordvoerder, brig. Hangwani Mulaudzi, kon nie onmiddellik vir kommentaar bereik word nie. WAARSKUWING: Die video bevat tonele van erge aanranding en kan sensitiewe kykers ontstel.